Օդագնացները

«Օդագնացները» (անգլ.՝ The Aeronauts), ռեժիսոր Թոմ Հարպերի արկածային ֆիլմը, որը նկարահանվել է իրական դեպքերի հիման վրա։ Սցենարը գրել է Թոմ Հարպերը Ջեք Թորնի հետ միասին։ Գլխավոր դերերում նկարահանվել են Էդի Ռեդմեյնը, Ֆելիսիթի Ջոնս, Հիմեշ Պաթելը, Թոմ Քորթնին և Վենսան Պերեսը։
Ֆիլմի պրեմիերան կայացել է Թելերայդի կինոփառատոնում 2019 թվականի օգոստոսի 30-ին։ Ավելի ուշ այն ցուցադրվել է Տորոնտոյի կինոփառատոնում։ Ֆիլմի համաշխարհային պրեմիերան կայացել է 2019 թվականի նոյեմբերի 4-ին Մեծ Բրիտանիայում և Իռլանդիայում։


== Սյուժե ==
Լոնդոն։ 1862 թվական։ Ջեյմս Գլեյշերն օդերևութաբան-հետազոտող է, որը պատրաստ է ամեն ինչի, միայն թե նպաստի գիտական առաջընթացին։ Ամալյա Ռենը հարուստ ու հմայիչ երիտասարդ կին է, որը տարված է օդապարիկների ղեկավարմամբ։ Նրանք երկուսով նախաձեռնում են օդապարիկով ճանապարհորդություն փոթորիկների ու ամպրոպների միջով դեպի աշխարհի ծայրը, որտեղ օդը նոսր է, իսկ կենդանի մնալու հավանականությունը՝ փոքր։


== Դերերում ==
Էդի Ռեդմեյն – Ջեյմս Գլեյշեր
Ֆելիսիթի Ջոնս – Ամելիա Ռեն
Ֆիբի Ֆոքս – Անտոնիա
Հիմեշ Պաթել – Ջոն Թրյու
Թիմ Մաքիներնի – Էյրի
Թոմ Քորթնի – Արթուր Գլեյշեր
Վենսան Պերես – Պիեռ Ռենե
Ռոբերտ Գլենիստեր – Նեդ Չամբերս
Էնն Ռեյդ – Էթել Գլեյշեր
Ռեբեկա Ֆրոնտ – հորաքույր Ֆրենսիս


== Արտադրություն ==
2016 թվականի դեկտեմբերին Amazon Studios կինոստուդիան ձեռք է բերել սցենարի էկրանավորման իրավունքները։ 2018 թվականի ամռանը հայտնի է դարձել, որ ֆիլմի գլխավոր դերերը կատարելու են Էդի Ռեդմեյնն ու Ֆելիսիթի Ջոնսը, որոնք նախկինում միասին նկարահանվել էին «Ամեն ինչի տեսություն» պատմական մելոդրամայում։
Նկարահանումներն սկսվել են օգոստոսի սկզբին West London Film Studios ստուդիայում։ Ֆիլմում երևացող վայրերից են Թագավորական ռազմածովային քոլեջը, Գրինվիչը,  Ռիջենթս պարկն ու Ռոտե պարկը Լոնդոնում, Քլեյդոն Հաուսը, Բաքինհեմշիրը, ինչպես նաև Բոդլեյան գրադարանն Օքսֆորդում։
Ֆիլմը մասամբ նկարահանվել է IMAX տեսախցիկներով։


== Իրական դեպքեր ==
Ֆիլմում ներկայացված օդապարիկով ճանապարհորդությունը հիմնված է իրական թռիչքի վրա, որը տեղի է ունեցել 1862 թվականի սեպտեմբերի 5-ին բրիտանացիներ Ջեյմս Գլեյշերի ու Հենրի Քոքսվելի շնորհիվ։ Այդ օրը նրանց օդապարիկը սահմանել է թռիչքի բարձրության համաշխարհային ռեկորդ՝ հասնելով մոտավորապես 9000 մ բարձրության։ Ֆիլմում Քոքսֆելին փոխարինել է Ամելիա Ռենը, որը մտացածին կերպար է։ Ամելիան հավաքական կերպար է, որի ստեղծման համար Քոքսվելից բացի հիմք են ծառայել.

Սոֆի Բլանշար, առաջին կինը պրոֆեսիոնալ օդագնացության մեջ, որ հայտնի է դարձել ամուսնու մահվանից հետո; ըստ Ֆելիսիտա Ջոնսի՝ Սոֆին նրա համար եղել է ներշնչանքի աղբյուր,
Մարգարետ Գրեմ – բրիտանացի օդագնաց և կոնֆերանսիե։Ռենի և նրա ամուսնու հարաբերությունները հիմնված են Սոֆի Բլանշարի ու նրա ամուսնու՝ Ժան Պիեռ Բլանշարի թռիչքների պատմության վրա։


== Թողարկում ==
2019 թվականի սեպտեմբերի 8-ին ֆիլմը ցուցադրվել է Տորոնտոյի միջազգային կինոփառատոնում։ Լայն վարձույթի ֆիլմը հանվել է նոյեմբերի 4-ին Մեծ Բրիտանիայում և Իռլանդիայում, իսկ դեկտեմբերի 20-ին թողարկվել է Amazon Prime Video օնլայն պլատֆորմում։
Սկզբում նախատեսվել է ֆիլմը թողարկել բացառապես IMAX ձևաչափով, բայց պրոդյուսերները պատրաստ չեն եղել առաջին 90 օրն այն վարձույթի տալ միայն IMAX-ին, իսկ ավելի կարճ ժամանակահատվածը հարմար չի եղել IMAX Corporation-ի համար։


== Մաքեթինգ ==
Ֆիլմի օրիգինալ թրեյլերը հրապարակվել է օգոստոսի վերջին, նրա տեղայնացված տարբերակը՝ հոկտեմբերի 7-ին։


== Քննադատություն ==
Rotten Tomatoes կայքում ֆիլմն ունի 72 % վարկանիշ՝ հիմնված 177 գրախոսականների վրա, որոնց միջին գնահատականը 6,42 է 10 հնարավորից։ Metacritic կայքում ֆիլմի վարկանիշը կազմում է 100-ից 60 միավոր 37 գրախոսականների հիման վրա, ինչը համապատասխանում է  «խառը կամ միջին գնահատականներ» կարգավիճակին։


== Ծանոթագրություններ ==